title: Provedbena uredba Komisije (EU) 2018/278 оd 23. veljače 2018. o izmjeni Priloga Uredbi (EU) br. 1305/2014 u pogledu strukture poruka, modela za podatke i poruku te operativne baze podataka za vagone i intermodalne jedinice, kao i radi donošenja IT standarda za komunikacijski sloj zajedničkog sučelja

text:
               24.2.2018

               HR

               Službeni list Europske unije

               L 54/11

         PROVEDBENA UREDBA KOMISIJE (EU) 2018/278
   оd 23. veljače 2018.
   o izmjeni Priloga Uredbi (EU) br. 1305/2014 u pogledu strukture poruka, modela za podatke i poruku te operativne baze podataka za vagone i intermodalne jedinice, kao i radi donošenja IT standarda za komunikacijski sloj zajedničkog sučelja
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (1), a posebno njezin članak 5. stavak 11.,
   budući da:

               (1)

               Člankom 19. Uredbe (EU) 2016/796 Europskog parlamenta i Vijeća (2) zahtijeva se od Agencije Europske unije za željeznice („Agencija”) da Komisiji upućuje preporuke o tehničkim specifikacijama za interoperabilnost („TSI”) i njihovoj reviziji, u skladu s člankom 5. Direktive (EU) 2016/797, te da osigura da su TSI-jevi prilagođeni tehničkom napretku, tržišnim trendovima i društvenim zahtjevima.

               (2)

               Komisija je 23. rujna 2017. od Agencije zatražila da izda preporuku u skladu s člankom 5. stavkom 2. Direktive (EU) 2016/797 u pogledu revizije tehničkih specifikacija za interoperabilnost koje se odnose na podsustav „telematske aplikacije za teretni promet” željezničkog sustava u Uniji („TSI za TAF”).

               (3)

               Agencija je 18. listopada 2017. izdala preporuku o TSI-ju za TAF radi ažuriranja strukture poruka koje se odnose na TSI za TAF, modela za podatke i poruku te operativne baze podataka za vagone i intermodalne jedinice (WIMO), kao i radi donošenja IT standarda za komunikacijski sloj zajedničkog sučelja. Te su promjene uvedene kako bi se nadišla bivša logika temeljena na vlasničkim rješenjima i omogućila brža i troškovno učinkovitija primjena tog alata u zajednici korisnika TSI-ja za TAF. Referentne datoteke revidirane su u skladu s tim.

               (4)

               Odredbe Priloga Uredbi Komisije (EU) br. 1305/2014 (3) povezane s TSI-om za TAF trebale bi se izmijeniti kako bi se arhitektura provedbe zajedničkog sučelja definirala u skladu s prethodno opisanom strukturom poruka.

               (5)

               Mjere predviđene ovom Uredbom u skladu su s mišljenjem Odbora osnovanog u skladu s člankom 51. stavkom 1. Direktive (EU) 2016/797,

         DONIJELA JE OVU UREDBU:
   Članak 1.
   Prilog Uredbi (EU) br. 1305/2014 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 138, 26.5.2016., str. 44.

      (2)  Uredba (EU) 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br. 881/2004 (SL L 138, 26.5.2016., str. 1.).

      (3)  Uredba Komisije (EU) br. 1305/2014 od 11. prosinca 2014. o tehničkoj specifikaciji za interoperabilnost u odnosu na podsustav telematskih aplikacija za teretni promet željezničkog sustava u Europskoj uniji i stavljanju izvan snage Uredbe (EZ) br. 62/2006 (SL L 356, 12.12.2014., str. 438.).

      PRILOG
      Dodatak 1. Prilogu Uredbi (EU) br. 1305/2014 zamjenjuje se sljedećim:
      „
            Dodatak I.

               Popis tehničkih dokumenata

                        Br.

                        Referenca

                        Naslov

                        Verzija

                        Datum

                        1.

                        ERA-TD-100

                        TSI za TAF – PRILOG A.5: BROJEVI I PRIKAZ SLIJEDA PORUKA ZA TSI ZA TAF

                        2.1

                        10.2.2015.

                        2.

                        ERA-TD-101

                        TSI za TAF – Prilog D.2: Dodatak A (planiranje puta za vagon/intermodalnu jedinicu)

                        2.0

                        17.10.2013.

                        3.

                        ERA-TD-102

                        TSI za TAF – Prilog D.2: Dodatak B – operativna baza podataka za vagone i intermodalne jedinice (WIMO)

                        2.1

                        10.2.2015.

                        4.

                        ERA-TD-103

                        TSI za TAF – Prilog D.2: Dodatak C – referentne datoteke

                        2.1

                        10.2.2015.

                        5.

                        ERA-TD-104

                        TSI za TAF – Prilog D.2: Dodatak E — zajedničko sučelje

                        2.2

                        23.2.2017.

                        6.

                        ERA-TD-105

                        TSI za TAF – Prilog D.2: Dodatak F — model za podatke i poruku za TSI za TAF

                        2.2

                        23.2.2017.

                  ”


title: Provedbena uredba Komisije (EU) 2018/276 оd 23. veljače 2018. o izmjeni Provedbene uredbe (EU) br. 215/2014 u pogledu promjena u određivanju ključnih etapa i ciljeva za pokazatelje rezultata u okviru uspješnosti za europske strukturne i investicijske fondove

text:
               24.2.2018

               HR

               Službeni list Europske unije

               L 54/4

         PROVEDBENA UREDBA KOMISIJE (EU) 2018/276
   оd 23. veljače 2018.
   o izmjeni Provedbene uredbe (EU) br. 215/2014 u pogledu promjena u određivanju ključnih etapa i ciljeva za pokazatelje rezultata u okviru uspješnosti za europske strukturne i investicijske fondove
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (1), a posebno njezin članak 22. stavak 7. peti podstavak,
   budući da:

               (1)

               U članku 5. stavku 3. Provedbene uredbe Komisije (EU) br. 215/2014 (2) utvrđeni su zahtjevi u pogledu određivanja ključnih etapa i ciljeva za pokazatelje rezultata u okviru uspješnosti za razne europske strukturne i investicijske fondove („ESI fondovi”).

               (2)

               Zahtjevi utvrđeni u članku 5. stavku 3. Provedbene uredbe (EU) br. 215/2014 podrazumijevaju da bi upravljačka tijela Europskog fonda za regionalni razvoj, Kohezijskog fonda i, u odabranim slučajevima, Europskog poljoprivrednog fonda za ruralni razvoj o rezultatima na temelju ključnih etapa i ciljeva u okviru uspješnosti trebala izvješćivati samo ako su potonji ostvareni u operacijama u kojima su sve aktivnosti koje su dovele do rezultata u potpunosti provedene.

               (3)

               Kako bi se pojednostavnili postupci izvješćivanja, poboljšala pravna sigurnost i osiguralo da se u kontekstu okvira uspješnosti ostvarivanje ključne etape ili cilja za pokazatelj rezultata može ocijeniti na temelju podataka koji najpreciznije odražavaju napredak u provedbi, članak 5. stavak 3. Provedbene uredbe (EU) br. 215/2014 trebalo bi izmijeniti kako bi se uskladili zahtjevi za sve europske strukturne i investicijske fondove.

               (4)

               Zbog povećanja sredstava za Inicijativu za zapošljavanje mladih i njezina produljenja do kraja programskog razdoblja članak 7. stavak 4. Provedbene Uredbe (EU) br. 215/2014 trebalo bi izmijeniti kako bi se utvrdilo na koji bi način trebalo procijeniti ostvarivanje ciljeva.

               (5)

               Kako bi se omogućila brza primjena predviđenih mjera, ova bi Uredba trebala stupiti na snagu sljedećeg dana od dana objave u Službenom listu Europske unije.

               (6)

               Mjere predviđene u ovoj Uredbi u skladu su s mišljenjem Koordinacijskog odbora za europske strukturne i investicijske fondove.

               (7)

               Provedbenu uredbu (EU) br. 215/2014 trebalo bi stoga na odgovarajući način izmijeniti,

         DONIJELA JE OVU UREDBU:
   Članak 1.
   Provedbena uredba (EU) br. 215/2014 mijenja se kako slijedi:

               1.

               Članak 5. stavak 3. zamjenjuje se sljedećim:
               „3.   Ključna etapa i cilj za pokazatelj rezultata odnose se na vrijednosti ostvarene operacijama u kojima su sve aktivnosti koje su dovele do rezultata u potpunosti provedene, ali za koje nisu nužno izvršena sva povezana plaćanja, ili na vrijednosti ostvarene operacijama koje su započete, ali u kojima su neke od aktivnosti koje vode do rezultata još uvijek u tijeku, ili na oboje.”

               2.

               Članak 7. stavak 4. zamjenjuje se sljedećim:
               „4.   Ako su sredstva za inicijativu za zapošljavanje mladih (YEI) programirana kao dio prioritetne osi u skladu s člankom 18. točkom (c) Uredbe (EU) br. 1304/2013, utvrđuje se poseban okvir uspješnosti za YEI, a ostvarivanje ključnih etapa i ciljeva utvrđenih za YEI procjenjuje se odvojeno od preostalog dijela prioritetne osi.”

         Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 320.

      (2)  Provedbena uredba Komisije (EU) br. 215/2014 оd 7. ožujka 2014. o utvrđivanju pravila u skladu s Uredbom (EU) br. 1303/2013 Europskog parlamenta i Vijeća o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo u vezi s modelima za potporu ciljevima u području klimatskih promjena, određivanjem ključnih etapa i ciljeva u okviru uspješnosti i nazivljem kategorija intervencija za europske strukturne i investicijske fondove (SL L 69, 8.3.2014., str. 65.).


title: Provedbena uredba Vijeća (EU) 2018/282 od 26. veljače 2018. o provedbi Uredbe (EU) br. 36/2012 o mjerama ograničavanja s obzirom na stanje u Siriji

text:
               26.2.2018

               HR

               Službeni list Europske unije

               LI 54/3

         PROVEDBENA UREDBA VIJEĆA (EU) 2018/282
   od 26. veljače 2018.
   o provedbi Uredbe (EU) br. 36/2012 o mjerama ograničavanja s obzirom na stanje u Siriji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 36/2012 od 18. siječnja 2012. o mjerama ograničavanja s obzirom na stanje u Siriji i stavljanju izvan snage Uredbe (EU) br. 442/2011 (1), a posebno njezin članak 32. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 18. siječnja 2012. donijelo Uredbu (EU) br. 36/2012.

               (2)

               Imajući u vidu težinu situacije u Siriji i nedavne promjene na ministarskim položajima, dvije bi osobe trebalo dodati na popis fizičkih i pravnih osoba, subjekata ili tijela koji podliježu mjerama ograničavanja iz Priloga II. Uredbi (EU) br. 36/2012. Osim toga, trebalo bi ažurirati podatke koji se odnose na pet osoba navedenih u prilogu II. Uredbi (EU) br. 36/2012.

               (3)

               Prilog II. Uredbi (EU) br. 36/2012 trebalo bi stoga na odgovarajući način izmijeniti,

         DONIJELI SU OVU UREDBU:
   Članak 1.
   Prilog II. Uredbi (EU) br. 36/2012 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. veljače 2018.

            Za Vijeće

            Predsjednica

         F. MOGHERINI

      (1)  SL L 16, 19.1.2012., str. 1.

      PRILOG

                  I.

                  Na popis naveden u dijelu A („Osobe”) Priloga II. Uredbi (EU) br. 36/2012, dodaju se sljedeći unosi:

                              Ime i prezime

                              Podaci o identitetu

                              Razlozi

                              Datum uvrštavanja na popis

                              „258.

                              Mohamed Mazen Ali Yousef
                              ()

                              Datum rođenja: 17. svibnja 1969.
                              Mjesto rođenja: okolica Damaska

                              Ministar industrije. Imenovan u siječnju 2018.

                              26.2.2018.

                              259.

                              Imad Abdullah Sara
                              ()

                              Datum rođenja: 1968.
                              Mjesto rođenja: Damask, Sirija

                              Ministar informiranja. Imenovan u siječnju 2018.

                              26.2.2018.”

                  II.

                  Na popisu navedenom u dijelu A („Osobe”) Priloga II. Uredbi (EU) br. 36/2012 sljedeći se unosi zamjenjuju kako slijedi:

                              Ime i prezime

                              Podaci o identitetu

                              Razlozi

                              Datum uvrštavanja na popis

                              „56.

                           Ali (
                                 ) Abdullah (
                                 ) (također poznat kao Abdallah) Ayyub (
                                 ) (također poznat kao Ayyoub, Ayub, Ayoub, Ayob)

                              Datum rođenja: 1952.
                              Mjesto rođenja: Latakia, Sirija

                              Ministar obrane. Imenovan u siječnju 2018. Časnik s činom generala u sirijskoj vojsci, na položaju nakon svibnja 2011. Bivši načelnik glavnog stožera sirijskih oružanih snaga. Osoba koja podupire Assadov režim i odgovorna je za represiju i nasilje nad civilnim stanovništvom u Siriji.

                              14.11.2011.

                              57.

                           Fahd (
                                 ) (također poznat kao Fahid, Fahed) Jasim (
                                 ) (također poznat kao Jasem, Jassim, Jassem) al-Furayj (
                                 ) (također poznat kao Al-Freij)

                              Datum rođenja: 1. siječnja 1950.
                              Mjesto rođenja: Hama, Sirija

                              Bivši ministar obrane. Kao bivši ministar u vladi suodgovoran je za nasilnu represiju režima nad civilnim stanovništvom.

                              14.11.2011.

                              212.

                              Ammar Al-Sharif
                              (također poznat kao Amar Al-Sharif; Amar Al-Charif; Ammar Sharif; Ammar Charif; Ammar al Shareef; Ammar Sherif; Ammar Medhat Sherif)
                              ()

                              Datum rođenja: 26. lipnja 1969.
                              Mjesto rođenja: Lattakia
                              Državljanstvo: sirijsko
                              Broj sirijske putovnice: 010312413;
                              Broj izdavanja: 002-15-L093534;
                              Datum izdavanja: 14. srpnja 2015.
                              Mjesto izdavanja: Damask - centar;
                              Datum isteka valjanosti: 13. srpnja 2021.
                              Nacionalni broj: 060-10276707

                              Jedan od vodećih poduzetnika koji djeluju u Siriji, aktivan u bankovnom sektoru, sektoru osiguranja i ugostiteljskom sektoru. Osnivački partner banke Byblos Bank Syria, glavni dioničar Unlimited Hospitality Ltd i član uprave Solidarity Alliance Insurance Company i Al-Aqueelah Takaful Insurance Company.

                              28.10.2016.

                              221.

                              Mohammed (također poznat kao Mohamed, Muhammad, Mohammad) Ramez Tourjman (također poznat kao Tourjuman)
                              ()

                              Datum rođenja: 1966.
                              Mjesto rođenja: Damask, Sirija

                              Bivši ministar informiranja. Kao bivši ministar u vladi suodgovoran je za nasilnu represiju režima nad civilnim stanovništvom.

                              14.11.2016.

                              227.

                              Ahmad al-Hamu (također poznat kao al-Hamo)
                              ()

                              Datum rođenja: 1947.

                              Bivši ministar industrije. Kao bivši ministar u vladi suodgovoran je za nasilnu represiju režima nad civilnim stanovništvom.

                              14.11.2016.”


title: Provedbena uredba Vijeća (EU) 2018/281 od 26. veljače 2018. o provedbi Uredbe (EU) 2016/1686 o uvođenju dodatnih mjera ograničavanja protiv ISIL-a (Daiš) i Al-Qaide te s njima povezanih fizičkih i pravnih osoba, subjekata ili tijela

text:
               26.2.2018

               HR

               Službeni list Europske unije

               LI 54/1

         PROVEDBENA UREDBA VIJEĆA (EU) 2018/281
   od 26. veljače 2018.
   o provedbi Uredbe (EU) 2016/1686 o uvođenju dodatnih mjera ograničavanja protiv ISIL-a (Daiš) i Al-Qaide te s njima povezanih fizičkih i pravnih osoba, subjekata ili tijela
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1686 od 20. rujna 2016. o uvođenju dodatnih mjera ograničavanja protiv ISIL-a (Daiš) i Al-Qaide te s njima povezanih fizičkih i pravnih osoba, subjekata ili tijela (1), a posebno njezin članak 4. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 20. rujna 2016. donijelo Uredbu (EU) 2016/1686.

               (2)

               S obzirom na stalnu prijetnju koju predstavljaju ISIL (Daiš) i Al-Qaida te s njima povezane fizičke i pravne osobe, subjekti ili tijela, jednu osobu trebalo bi dodati na popis fizičkih i pravnih osoba, subjekata i tijela u Prilogu I. Uredbi (EU) 2016/1686.

               (3)

               Prilog I. Uredbi (EU) 2016/1686 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog I. Uredbi (EU) 2016/1686 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. veljače 2018.

            Za Vijeće

            Predsjednica

         F. MOGHERINI

      (1)  SL L 255, 21.9.2016., str. 1.

      PRILOG
      Sljedeće se dodaje na popis u Prilogu I. Uredbi (EU) 2016/1686:

         „A   Osobe

                     1.

                     Fabien CLAIN (također poznat kao Omar); datum rođenja: 30. siječnja 1978.; mjesto rođenja: Toulouse (Francuska); državljanstvo: francusko; broj putovnice: br. 06AP104665, izdana 16.1.2006. (istekla); broj nacionalne osobne iskaznice: br. 150161100206, izdana 8.1.2015. (vrijedi do 7.1.2030.).”


title: Provedbena uredba Komisije (EU) 2018/291 оd 26. veljače 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari bifentrin (Tekst značajan za EGP. )

text:
               27.2.2018

               HR

               Službeni list Europske unije

               L 55/30

         PROVEDBENA UREDBA KOMISIJE (EU) 2018/291
   оd 26. veljače 2018.
   o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari bifentrin
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno drugu mogućnost iz njezina članka 21. stavka 3. i njezin članak 78. stavak 2.,
   budući da:

               (1)

               Provedbenom uredbom Komisije (EU) br. 582/2012 (2) bifentrin je odobren kao aktivna tvar u skladu s Uredbom (EZ) br. 1107/2009 te je od podnositelja zahtjeva na čiji je zahtjev bifentrin odobren zatraženo da, među ostalim, dostavi potvrdne informacije o rezidualnoj toksičnosti za člankonošce koji ne pripadaju ciljanoj skupini i njihovu potencijalu za ponovno naseljavanje te program praćenja radi procjene potencijala za bioakumulaciju i biomagnifikaciju u vodenom i kopnenom okruženju.

               (2)

               Podnositelj zahtjeva 29. srpnja 2013. dostavio je program praćenja, a 31. srpnja 2015. njegove rezultate. Kako bi zadovoljio ostale zahtjeve u vezi s potvrdnim informacijama, podnositelj zahtjeva dostavio je 29. srpnja 2014. dodatne informacije. Dokumenti u sva tri slučaja dostavljeni su državi članici izvjestiteljici Francuskoj u roku predviđenom za njihovu dostavu.

               (3)

               Francuska je ocijenila dodatne informacije koje je dostavio podnositelj zahtjeva. Svoju je ocjenu u obliku dopune nacrtu izvješća o ocjeni dostavila drugim državama članicama, Komisiji i Europskoj agenciji za sigurnost hrane („Agencija”) 17. prosinca 2014. u pogledu dodatnih informacija dostavljenih radi zadovoljavanja ostalih zahtjeva u vezi s potvrdnim informacijama, a 3. studenoga 2015. u pogledu programa praćenja.

               (4)

               Provedeno je savjetovanje s tim drugim državama članicama, podnositeljem zahtjeva i Agencijom te se od njih zatražilo da dostave primjedbe o ocjeni države članice izvjestiteljice. Agencija je objavila tehnička izvješća sa sažetim rezultatima savjetovanja o bifentrinu 26. ožujka 2015. (3) u pogledu dodatnih informacija radi zadovoljavanja ostalih zahtjeva u vezi s potvrdnim informacijama, a 14. travnja 2016. (4) u pogledu programa praćenja.

               (5)

               Nacrt izvješća o ocjeni, njegovu dopunu i tehnička izvješća Agencije pregledale su države članice i Komisija u okviru Stalnog odbora za bilje, životinje, hranu i hranu za životinje te su ga 26. siječnja 2018. finalizirale u obliku izvješća Komisije o pregledu za bifentrin. Komisija je podnositelja zahtjeva pozvala da dostavi primjedbe o izvješću o pregledu za bifentrin. Podnositelj zahtjeva podnio je primjedbe, koje su pažljivo pregledane.

               (6)

               Komisija je zaključila da su dostavljene informacije nedostatne i da ne omogućuju donošenje zaključka da se na terenu odvija odgovarajuće ponovno naseljavanje određenih vrsta člankonožaca koji ne pripadaju ciljanoj skupini te da se druge mogućnosti za ublažavanje takvih rizika u stvarnosti ne mogu provesti. Osim toga, nije sigurno da su rezultati programa praćenja, koji se temelje na superponiranju tehnika ublažavanja, reprezentativni za poljoprivrednu praksu i dostatni za procjenu potencijala za bioakumulaciju i biomagnifikaciju u vodenom i kopnenom okruženju.

               (7)

               Stoga je, kako bi se isključio utvrđeni veliki rizik za člankonošce koji ne pripadaju ciljanoj skupini i kako bi se u obzir uzeo potencijal za bioakumulaciju i biomagnifikaciju u vodenom i kopnenom okruženju, potrebno dodatno ograničiti uvjete uporabe bifentrina i odobriti primjenu samo u staklenicima s trajnom konstrukcijom.

               (8)

               Prilog Provedbenoj uredbi Komisije (EU) br. 540/2011 (5) trebalo bi stoga na odgovarajući način izmijeniti.

               (9)

               Državama članicama trebalo bi dati dovoljno vremena za izmjenu ili povlačenje odobrenja za sredstva za zaštitu bilja koja sadržavaju bifentrin.

               (10)

               U pogledu sredstava za zaštitu bilja koja sadržavaju bifentrin, ako države članice u skladu s člankom 46. Uredbe (EZ) br. 1107/2009 odobre određeno razdoblje odgode, to bi razdoblje trebalo isteći najkasnije 19. lipnja 2019.

               (11)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Izmjena Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Prijelazne mjere
   U skladu s Uredbom (EZ) br. 1107/2009 države članice prema potrebi mijenjaju ili povlače postojeća odobrenja za sredstva za zaštitu bilja koja kao aktivnu tvar sadržavaju bifentrin najkasnije do 19. lipnja 2018.
   Članak 3.
   Razdoblje odgode
   Razdoblja odgode koja u skladu s člankom 46. Uredbe (EZ) br. 1107/2009 odobre države članice moraju biti što kraća i istječu najkasnije 19. lipnja 2019.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  Provedbena uredba Komisije (EU) br. 582/2012 od 2. srpnja 2012. o odobrenju aktivne tvari bifentrina, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, te o izmjeni Priloga Provedbenoj uredbi Komisije (EU) br. 540/2011 (SL L 173, 3.7.2012., str. 3.).

      (3)  EFSA (Europska agencija za sigurnost hrane), Tehničko izvješće o rezultatima savjetovanja s državama članicama, podnositeljem zahtjeva i EFSA-om o procjeni rizika od pesticida u potvrdnim informacijama za bifentrin. EFSA, povezana publikacija 2015:EN-780, 23 str.

      (4)  EFSA (Europska agencija za sigurnost hrane), Tehničko izvješće o rezultatima savjetovanja s državama članicama, podnositeljem zahtjeva i EFSA-om o procjeni rizika od pesticida u potvrdnim informacijama za bifentrin. EFSA, povezana publikacija 2016:EN-1019, 39 str.

      (5)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      PRILOG
      Stupac „Posebne odredbe” retka 23., bifentrin, dijela B Priloga Provedbenoj uredbi (EU) br. 540/2011 zamjenjuje se sljedećim:

         „DIO A
         Smije se odobriti samo kao insekticid u staklenicima s trajnom konstrukcijom.
         DIO B
         Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se uzimaju zaključci izvješća o pregledu za bifentrin, a posebno njegovi dodaci I. i II. u završnoj verziji donesenoj u Stalnom odboru za bilje, životinje, hranu i hranu za životinje.
         U toj cjelovitoj ocjeni države članice moraju obratiti posebnu pozornost na sljedeće:

                     (a)

                     ispuštanje iz staklenika tvari kao što su kondenzirana voda, slivna voda te tlo i umjetni supstrati kako bi se spriječio rizik za vodene organizme i druge organizme koji ne pripadaju ciljanoj skupini;

                     (b)

                     zaštitu kolonija oprašivača namjerno postavljenih u staklenik;

                     (c)

                     zaštitu rukovatelja i radnika tako da uvjeti uporabe po potrebi uključuju primjenu odgovarajuće osobne zaštitne opreme.

               Uvjeti odobrenja moraju obuhvaćati mjere za smanjenje rizika i predvidjeti odgovarajuće označivanje sredstava za zaštitu bilja.”


title: Provedbena uredba Vijeća (EU) 2018/286 od 26. veljače 2018. o provedbi Uredbe (EU) 2017/1509 o mjerama ograničavanja protiv Demokratske Narodne Republike Koreje

text:
               27.2.2018

               HR

               Službeni list Europske unije

               L 55/15

         PROVEDBENA UREDBA VIJEĆA (EU) 2018/286
   od 26. veljače 2018.
   o provedbi Uredbe (EU) 2017/1509 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) 2017/1509 od 30. kolovoza 2017. o mjerama ograničavanja protiv Demokratske Narodne Republike Koreje i o stavljanju izvan snage Uredbe (EZ) br. 329/2007 (1), a posebno njezin članak 47. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 30. kolovoza 2017. donijelo Uredbu (EU) 2017/1509.

               (2)

               U Prilogu XIV. Uredbi (EU) 2017/1509 navode se plovila koja se moraju zaplijeniti ako je tako odredio Odbor za sankcije. Također se navode plovila kojima je zabranjen pristup lukama na području Unije ako je tako odredio Odbor za sankcije.

               (3)

               Vijeće je 26. veljače 2018. donijelo Odluku (ZVSP) 2018/293 (2) kojom se mijenja struktura Priloga IV. Odluci Vijeća (ZVSP) 2016/849 (3), u kojem su navedena plovila koje je Odbor za sankcije uvrstio na popis.

               (4)

               Prilog XIV. Uredbi (EU) 2017/1509 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog XIV. Uredbi (EU) 2017/1509 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. veljače 2018.

            Za Vijeće

            Predsjednica

         F. MOGHERINI

      (1)  SL L 224, 31.8.2017., str. 1.

      (2)  Vidjeti stranicu 50. ovoga Službenog lista.

      (3)  Odluka Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (SL L 141, 28.5.2016., str. 79.).

      PRILOG
      Prilog XIV. Uredbi (EU) 2017/1509 zamjenjuje se sljedećim:
      „
            PRILOG XIV.
            Plovila iz članka 34. stavka 2. i članka 39. stavka 1. točke (g) te primjenjive mjere kako ih je odredio Odbor za sankcije

                        A.

                        Plovila koja podliježu zapljeni

                        B.

                        Plovila kojima je zabranjen ulazak u luke

                                    1.

                                       Naziv: PETREL 8

                                    Dodatne informacije
                                    IMO broj: 9562233. MMSI broj: 620233000

                                    2.

                                       Naziv: HAO FAN 6

                                    Dodatne informacije
                                    IMO broj: 8628597. MMSI broj: 341985000

                                    3.

                                       Naziv: TONG SAN 2

                                    Dodatne informacije
                                    IMO broj: 8937675. MMSI broj: 445539000

                                    4.

                                       Naziv: JIE SHUN

                                    Dodatne informacije
                                    IMO broj: 8518780. MMSI broj: 514569000

                                    5.

                                       Naziv: BILLIONS NO. 18

                                    Dodatne informacije
                                    IMO broj: 9191773

                                    6.

                                       Naziv: UL JI BONG 6

                                    Dodatne informacije
                                    IMO broj: 9114556

                                    7.

                                       Naziv: RUNG RA 2

                                    Dodatne informacije
                                    IMO broj: 9020534

                                    8.

                                       Naziv: RYE SONG GANG 1

                                    Dodatne informacije
                                    IMO broj: 7389704

                  ”


title: Provedbena uredba Komisije (EU) 2018/288 оd 19. veljače 2018. o izmjeni Provedbene uredbe (EU) br. 367/2014 o utvrđivanju neto iznosa raspoloživog za rashode EFJP-a

text:
               27.2.2018

               HR

               Službeni list Europske unije

               L 55/18

         PROVEDBENA UREDBA KOMISIJE (EU) 2018/288
   оd 19. veljače 2018.
   o izmjeni Provedbene uredbe (EU) br. 367/2014 o utvrđivanju neto iznosa raspoloživog za rashode EFJP-a
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 16. stavak 2.,
   budući da:

               (1)

               Provedbenom uredbom Komisije (EU) br. 367/2014 (2) utvrđuje se neto iznos raspoloživ za rashode Europskog fonda za jamstva u poljoprivredi (EFJP) te iznosi raspoloživi za Europski poljoprivredni fond za ruralni razvoj (EPFRR) za proračunske godine od 2014. do 2020. na temelju članka 10.c stavka 2., članaka 136., 136.a i 136.b Uredbe Vijeća (EZ) br. 73/2009 (3) te članka 7. stavka 2., članka 14. i članka 66. stavka 1. Uredbe (EU) br. 1307/2013 Europskog parlamenta i Vijeća (4).

               (2)

               U skladu s člankom 14. stavkom 1. četvrtim podstavkom Uredbe (EU) br. 1307/2013 Francuska, Litva i Nizozemska obavijestile su Komisiju do 1. kolovoza 2017. o svojoj odluci da za kalendarske godine 2018. i 2019. preispitaju svoju prethodnu odluku o prijenosu određenog postotka svojih godišnjih nacionalnih gornjih granica izravnih plaćanja u programe ruralnog razvoja koji se financiraju u okviru EPFRR-a., kako je utvrđeno u Uredbi (EU) br. 1305/2013 Europskog parlamenta i Vijeća (5). Relevantne nacionalne gornje granice usklađene su Delegiranom uredbom Komisije (EU) 2018/162 (6).

               (3)

               U skladu s člankom 3. stavkom 1. Uredbe Vijeća (EU, Euratom) br. 1311/2013 (7), iznos gornje granice za izdatke povezane s tržištem i izravna plaćanja višegodišnjeg financijskog okvira utvrđen u Prilogu I. toj Uredbi usklađuje se u okviru tehničkih prilagodbi propisanih u članku 6. stavku 1. te Uredbe nakon prijenosa između EPFRR-a i izravnih plaćanja.

               (4)

               Zbog tih izmjena potrebno je uskladiti neto iznos raspoloživ za EFJP kako je utvrđeno Provedbenom uredbom (EU) br. 367/2014. Radi jasnoće trebali bi se objaviti i iznosi koje treba staviti na raspolaganje EPFRR-u.

               (5)

               Provedbenu uredbu (EU) br. 367/2014 trebalo bi stoga na odgovarajući način izmijeniti,

         DONIJELA JE OVU UREDBU:
   Članak 1.
   Prilog Provedbenoj uredbi (EU) br. 367/2014 zamjenjuje se tekstom u Prilogu ovoj Uredbi.
   Članak 2.
   Ova Uredba stupa na snagu sedmog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 549.

      (2)  Provedbena uredba Komisije (EU) br. 367/2014 оd 10. travnja 2014. o utvrđivanju neto iznosa raspoloživog za rashode EFJP-a (SL L 108, 11.4.2014., str. 13.).

      (3)  Uredba Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (SL L 30, 31.1.2009., str. 16.).

      (4)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

      (5)  Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).

      (6)  Delegirana uredba Komisije (EU) 2018/162 od 23. studenoga 2017. o izmjeni Priloga I. Uredbi (EU) br. 1305/2013 Europskog parlamenta i Vijeća i Priloga II. i III. Uredbi (EU) br. 1307/2013 Europskog parlamenta i Vijeća (SL L 30, 2.2.2018., str. 6.).

      (7)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).

      PRILOG
      „
            PRILOG

                        (u milijunima EUR u tekućim cijenama)

                        Proračunska godina

                        Iznosi stavljeni na raspolaganje EPFRR-u

                        Iznosi preneseni iz EPFRR-a

                        Neto iznos raspoloživ za rashode EFJP-a

                        Članak 10.b Uredbe (EZ) br. 73/2009

                        Članak 136. Uredbe (EZ) br. 73/2009

                        Članak 136.b Uredbe (EZ) br. 73/2009

                        Članak 66. Uredbe (EU) br. 1307/2013

                        Članak 136.a stavak 1. Uredbe (EZ) br. 73/2009 i članak 14. stavak 1. Uredbe (EU) br. 1307/2013

                        Članak 7. stavak 2. Uredbe (EU) br. 1307/2013

                        Članak 136.a stavak 2. Uredbe (EZ) br. 73/2009 i članak 14. stavak 2. Uredbe (EU) br. 1307/2013

                        2014.

                        296,300

                        51,600

                        4,000

                        43 778,100

                        2015.

                        51,600

                        4,000

                        621,999

                        499,384

                        44 189,785

                        2016.

                        4,000

                        1 138,146

                        108,659

                        573,047

                        43 950,242

                        2017.

                        4,000

                        1 174,732

                        111,026

                        572,440

                        44 145,682

                        2018.

                        4,000

                        1 184,257

                        110,213

                        571,820

                        44 162,350

                        2019.

                        4,000

                        1 491,459

                        111,358

                        571,158

                        43 880,341

                        2020.

                        4,000

                        1 507,843

                        112,041

                        570,356

                        43 887,472

                  ”


title: Provedbena uredba Komisije (EU) 2018/292 оd 26. veljače 2018. o utvrđivanju provedbenih tehničkih standarda u vezi s postupcima i obrascima za razmjenu informacija i pomoći među nadležnim tijelima u skladu s Uredbom (EU) br. 596/2014 Europskog parlamenta i Vijeća o zlouporabi tržišta (Tekst značajan za EGP. )

text:
                  27.2.2018

                  HR

                  Službeni list Europske unije

                  L 55/34

            PROVEDBENA UREDBA KOMISIJE (EU) 2018/292
      оd 26. veljače 2018.
      o utvrđivanju provedbenih tehničkih standarda u vezi s postupcima i obrascima za razmjenu informacija i pomoći među nadležnim tijelima u skladu s Uredbom (EU) br. 596/2014 Europskog parlamenta i Vijeća o zlouporabi tržišta
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (1), a posebno njezin članak 25. stavak 9.,
      budući da:

                  (1)

                  Kako bi se tijelima koja su Uredbom (EU) br. 596/2014 određena kao nadležna tijela omogućila učinkovita i pravovremena suradnja i razmjena informacija te uzajamno pružanje pune pomoći za potrebe te Uredbe, primjereno je utvrditi zajedničke postupke i obrasce koje će nadležna tijela upotrebljavati za razmjenu informacija i pomoć, među ostalim za podnošenje zahtjeva za pomoć, za potvrde primitka te odgovore na takve zahtjeve.

                  (2)

                  Razmjena informacija u pisanom obliku trebala bi nadležnom tijelu pomoći pri obavljanju njegovih dužnosti. Prema potrebi može doći i do usmene komunikacije, čak i prije slanja pisanog zahtjeva, kako bi se pružilo informacije o budućem zahtjevu za pomoć i raspravilo o potencijalnim preprekama pružanju pomoći. U hitnim slučajevima potrebno je dopustiti i usmeno podnošenje zahtjeva za pomoć, ako razlog za hitnost nije kasno poduzimanje radnje od strane podnositelja zahtjeva.

                  (3)

                  Uredbom (EU) br. 596/2014 utvrđeno je da nadležna tijela trebaju razmjenjivati informacije i pružati pomoć. Zahtjevi za pomoć bi, koliko je to moguće, trebali uključivati uzimanje izjave ili provedbu izravnog nadzora ili istrage samo u slučajevima kada običan zahtjev za razmjenu informacija nije dovoljan. Očekuje se da će nadležno tijelo prije podnošenja zahtjeva za pomoć nadležnom tijelu druge države članice poduzeti sve radnje koje razumno može poduzeti u vlastitoj nadležnosti, uzimajući pritom u obzir da ono možda neće razumno moći iscrpiti sve istražne metode prije podnošenja zahtjeva.

                  (4)

                  Nezatražena pomoć trebala bi se pružati u skladu s Uredbom (EU) br. 596/2014, uključujući na dobrovoljnoj osnovi, kada nadležno tijelo države članice smatra da informacije koje posjeduje mogu biti korisne drugom nadležnom tijelu.

                  (5)

                  Zahtjev za pomoć u skladu s Uredbom (EU) br. 596/2014 trebao bi sadržavati dovoljne informacije o temi zahtjeva, uključujući i razlog za njegovo podnošenje te kontekst u kojem se podnosi, da tijelo primatelj zahtjeva može učinkovito i brzo obraditi zahtjev. Ako su zatražene informacije nužne kako bi tijelo podnositelj zahtjeva moglo izvršiti svoje dužnosti, navođenje činjenica koje su temelj za sumnju ne bi se smjelo smatrati preduvjetom za pružanje pomoći.

                  (6)

                  Osim upotrebe obrazaca za podnošenje zahtjeva za pomoć ili za odgovaranje na njega, postupci za suradnju trebali bi tijekom cijelog postupka omogućiti i olakšati komunikaciju, savjetovanje i interakciju tijela podnositelja zahtjeva i tijela primatelja zahtjeva, kako bi se osiguralo učinkovitu obradu zahtjeva za informacije ili pomoć. Ti bi postupci nadležnim tijelima također trebali omogućiti međusobno dostavljanje povratnih informacija o korisnosti primljene informacije ili pomoći, o ishodu predmeta u odnosu na koji je pomoć zatražena i svim problemima na koje su naišli pri pružanju takvih informacija ili pomoći.

                  (7)

                  Postupcima i obrascima za razmjenu informacija i pomoći trebala bi se osigurati povjerljivost razmijenjenih ili prenesenih informacija i poštovanje pravila o zaštiti pojedinaca u vezi s obradom osobnih podataka i slobodnim kretanjem takvih podataka.

                  (8)

                  Ova Uredba temelji se na nacrtu provedbenih tehničkih standarda koji je ESMA dostavila Komisiji.

                  (9)

                  ESMA nije provela otvorena javna savjetovanja o nacrtu provedbenih tehničkih standarda na kojem se temelji ova Uredba niti je analizirala moguće povezane troškove i koristi uvođenja postupaka i obrazaca koje bi relevantna nadležna tijela trebala upotrebljavati jer bi to bilo nerazmjerno u odnosu na njihov opseg i učinak, s obzirom na to da bi njihovi adresati bili samo nacionalna nadležna tijela država članica, a ne sudionici na tržištu.

                  (10)

                  ESMA je zatražila mišljenje Interesne skupine za vrijednosne papire i tržišta kapitala koja je osnovana u skladu s člankom 37. Uredbe (EU) br. 1095/2010 Europskog parlamenta i Vijeća (2).

                  (11)

                  Kako bi se osiguralo nesmetano funkcioniranje financijskih tržišta, i uzimajući u obzir da se Uredba (EU) br. 596/2014 već primjenjuje, potrebno je da ova Uredba odmah stupi na snagu i počne se primjenjivati;

            DONIJELA JE OVU UREDBU:
      Članak 1.
      Definicija
      Za potrebe ove Uredbe „sigurna elektronička sredstva” znači sredstva elektroničke opreme za obradu (uključujući digitalno sažimanje), pohranu i prijenos podataka upotrebom žica, radija, optičke tehnologije ili bilo kojeg drugog elektromagnetskog sredstva kojim se osigurava održavanje potpunosti, integriteta i povjerljivosti informacija tijekom prijenosa.
      Članak 2.
      Kontaktne točke
      1.   Nadležna tijela određuju kontaktne točke za potrebe ove Uredbe.
      2.   Nadležna tijela podatke za kontakt kontaktnih točaka dostavljaju Europskom nadzornom tijelu za vrijednosne papire i tržišta kapitala (ESMA-i) u roku od 30 dana od dana stupanja na snagu ove Uredbe. Prema potrebi ESMA-i dostavljaju ažurirane informacije.
      3.   ESMA vodi popis kontaktnih točaka koje su nadležna tijela odredila u skladu sa stavkom 1. te taj popis po potrebi ažurira kako bi se nadležna tijela mogla njime koristiti.
      Članak 3.
      Zahtjev za pomoć
      1.   Tijelo podnositelj zahtjeva podnosi zahtjev za pomoć u pisanom obliku poštom, telefaksom ili sigurnim elektroničkim sredstvima. Zahtjev upućuje kontaktnoj točki koju je tijelo primatelj zahtjeva odredilo u skladu s člankom 2.
      2.   Nadležno tijelo pri traženju pomoći upotrebljava obrazac iz Priloga I. i u njemu:

                  (a)

                  podrobno navodi pojedinosti relevantnih informacija koje tijelo podnositelj zahtjeva traži od tijela primatelja zahtjeva;

                  (b)

                  navodi, prema potrebi, sva pitanja koja se odnose na povjerljivost informacija koje se mogu dobiti.

            3.   Tijelo podnositelj zahtjeva može radi potkrepe zahtjeva priložiti sve dokumente ili popratne materijale koje smatra potrebnim.
      4.   U hitnim slučajevima tijelo podnositelj zahtjeva može usmeno podnijeti zahtjev za pomoć. Taj je usmeni zahtjev naknadno potrebno pisano potvrditi što je prije moguće na način naveden u stavku 1., osim ako se s tijelom primateljem zahtjeva ne dogovori drugačije.
      Članak 4.
      Potvrda o primitku
      Tijelo primatelj zahtjeva u roku od 10 dana od primitka pisanog zahtjeva za pomoć poštom, telefaksom ili sigurnim elektroničkim sredstvima kontaktnoj točki određenoj u skladu s člankom 2. dostavlja potvrdu o primitku, ako u zahtjevu nije drugačije navedeno. Ta potvrda o primitku izrađuje se s pomoću obrasca iz Priloga II. i, kad je to moguće, uključuje naznaku predviđenog datuma odgovora.
      Članak 5.
      Odgovor na zahtjev za pomoć
      1.   Tijelo primatelj zahtjeva na zahtjev za pomoć odgovara u pisanom obliku poštom, telefaksom ili sigurnim elektroničkim sredstvima. Ako u zahtjevu nije drugačije navedeno, odgovor je naslovljen na kontaktnu točku određenu u skladu s člankom 2.
      2.   Tijelo primatelj zahtjeva na zahtjev za pomoć odgovara s pomoću obrasca iz Priloga III. i u njemu:

                  (a)

                  što prije zahtijeva dodatna objašnjenja u bilo kojem obliku ako je u nedoumici u pogledu toga kakve se informacije konkretno traže;

                  (b)

                  poduzima sve razumne mjere u okviru svojih ovlasti kako bi pružilo zatraženu pomoć;

                  (c)

                  izvršava zahtjeve za pomoć osiguravajući brzu provedbu svih potrebnih regulatornih mjera, uzimajući u obzir složenost zahtjeva te potrebu za uključivanjem trećih strana ili nekog drugog nadležnog tijela.

            3.   Ako tijelo primatelj zahtjeva u cijelosti ili djelomično odbije postupiti po zahtjevu za pomoć, o toj odluci čim prije usmeno ili pismeno obavještava tijelo podnositelja zahtjeva. Tijelo primatelj zahtjeva također dostavlja pisani odgovor sastavljen u skladu sa stavkom 1. u kojem navodi na temelju kojih iznimaka iz članka 25. stavka 2. Uredbe (EU) br. 596/2014 je odbilo zahtjev.
      Članak 6.
      Postupci za slanje i obradu zahtjeva za pomoć
      1.   Tijelo podnositelj zahtjeva i tijelo primatelj zahtjeva komuniciraju o zahtjevu za pomoć i odgovoru na njega na najažurniji način i uzimajući u obzir povjerljivost, rokove za korespondenciju, količinu materijala koje se dostavlja te jednostavnost pristupa informacijama za tijelo podnositelja zahtjeva. Tijelo podnositelj zahtjeva odmah odgovara na zahtjev za objašnjenje koji mu uputi tijelo primatelj zahtjeva.
      2.   Kada tijelo primatelj zahtjeva postane svjesno okolnosti koje mogu dovesti do kašnjenja u odnosu na predviđeni datum odgovora koje bi bilo duže od 10 radnih dana, ono o tome odmah obavještava tijelo podnositelja zahtjeva.
      3.   Tijelo primatelj zahtjeva prema potrebi redovito dostavlja povratne informacije o napretku postignutom u pogledu zahtjeva na koji još nije odgovorilo, uključujući revidirane procjene ciljnog datuma odgovora tijelu podnositelju zahtjeva.
      4.   Ako tijelo podnositelj zahtjeva naznači da je njegov zahtjev hitan, nadležna tijela dogovaraju učestalost kojom će tijelo primatelj zahtjeva slati obavijesti o napretku tijelu podnositelju zahtjeva.
      5.   Tijelo primatelj zahtjeva i tijelo podnositelj zahtjeva zajednički rješavaju moguće poteškoće tijekom obrade zahtjeva.
      Članak 7.
      Postupci za zahtjeve za uzimanje izjave osobe
      1.   Ako tijelo podnositelj zahtjeva u kontekstu istrage ili nadzora u svoj zahtjev uključi i uzimanje izjave od bilo koje osobe, tijelo primatelj zahtjeva i tijelo podnositelj zahtjeva u okviru postojećih pravnih ograničenja i razlika u pogledu postupovnih zahtjeva procjenjuju i uzimaju u obzir sljedeće:

                  (a)

                  prava osoba od kojih će se uzeti izjava, uključujući prema potrebi i pravo da ne inkriminiraju same sebe;

                  (b)

                  vrstu sudjelovanja osoblja tijela podnositelja zahtjeva (kao promatrač ili aktivni sudionik);

                  (c)

                  ulogu osoblja tijela primatelja zahtjeva i tijela podnositelja zahtjeva pri uzimanju izjave;

                  (d)

                  ima li osoba od koje se izjava uzima pravo na pomoć pravnog zastupnika i ako ima opseg njegove pomoći tijekom uzimanja izjave, među ostalim i u vezi s evidencijama ili izvješćima o izjavi;

                  (e)

                  uzima li se izjava na dobrovoljnoj osnovi ili pod prisilom, ako takva razlika postoji;

                  (f)

                  je li na temelju informacija dostupnih u vrijeme podnošenja zahtjeva osoba od koje se izjava uzima svjedok ili predmet istrage, ako takva razlika postoji;

                  (g)

                  je li na temelju informacija dostupnih u vrijeme podnošenja zahtjeva poznato može li se i hoće li se izjava upotrijebiti u kaznenom postupku;

                  (h)

                  dopuštenost izjave u području nadležnosti tijela podnositelja zahtjeva;

                  (i)

                  snimanje izjave i primjenjive postupke, među ostalim i to hoće li se izjava unijeti u zapisnik doslovno ili u sažetom obliku ili će biti zabilježena audio ili audiovizualnom snimkom;

                  (j)

                  postupke ovjere ili potvrđivanja izjave koje davatelji izjave primjenjuju, među ostalim i to provode li se ti postupci nakon uzimanja izjave; i

                  (k)

                  postupak kojim tijelo primatelj zahtjeva dostavlja izjavu tijelu podnositelju zahtjeva, uključujući zatraženi format i rok.

            2.   Tijelo primatelj zahtjeva i tijelo podnositelj zahtjeva osiguravaju postojanje mehanizama s pomoću kojih njihovo osoblje može učinkovito djelovati, uključujući sustave kojima se njihovom osoblju omogućuje dogovaranje o mogućim dodatnim informacijama, uključujući sljedeće:

                  (a)

                  planiranje datuma;

                  (b)

                  popis pitanja osobi od koje će se izjava uzeti;

                  (c)

                  organizaciju putovanja, kako bi se, među ostalim, tijelu primatelju zahtjeva i tijelu podnositelju zahtjeva omogućilo da se sastanu i razgovaraju o određenom pitanju prije uzimanja izjave; i

                  (d)

                  jezičnom režimu.

            Članak 8.
      Postupak za zahtjeve za istragu ili izravni nadzor
      1.   Kada se zahtjev za provođenje istrage ili izravnog nadzora podnosi u skladu s člankom 25. stavkom 6. Uredbe (EU) br. 596/2014, tijelo podnositelj zahtjeva i tijelo primatelj zahtjeva savjetuju se o najučinkovitijem načinu izvršenja zahtjeva za pomoć, uzimajući u obzir članak 25. stavak 6. treći podstavak točke od (a) do (e) Uredbe (EU) br. 596/2014, među ostalim i o opravdanosti provođenja zajedničke istrage ili zajedničkog izravnog nadzora.
      2.   Tijelo primatelj zahtjeva izvješćuje tijelo podnositelja zahtjeva o napretku istrage ili izravnog nadzora i pravovremeno prenosi svoja saznanja tijelu podnositelju zahtjeva.
      3.   Pri odlučivanju o pokretanju zajedničke istrage ili zajedničkog izravnog nadzora, tijelo podnositelj zahtjeva i tijelo primatelj zahtjeva uzimaju u obzir barem sljedeće:

                  (a)

                  sadržaj svih zahtjeva za pomoć primljenih od tijela podnositelja zahtjeva, među ostalim i svih prijedloga o primjerenosti provođenja zajedničke istrage ili zajedničkog izravnog nadzora;

                  (b)

                  provode li zasebno vlastite istrage o nekom pitanju koje ima prekogranične posljedice te bi li to pitanje bilo primjerenije za zajedničko rješavanje;

                  (c)

                  pravni i regulatorni okvir u svojim područjima nadležnosti kako bi se osigurala dobra upućenost oba tijela u moguća pravna i druga ograničenja provođenja svake zajedničke istrage ili zajedničkog izravnog nadzora te mogućih naknadnih postupaka, uključujući pitanja koja se odnose na načelo ne bis in idem;

                  (d)

                  upravljanje i usmjeravanje koji su potrebni za istragu ili izravni nadzor;

                  (e)

                  vjerojatnost da će se složiti u pogledu činjeničnog stanja;

                  (f)

                  dodijeljena sredstva i imenovanje osoblja zaduženog za provođenje istraga ili izravnih nadzora;

                  (g)

                  mogućnost izrade zajedničkog akcijskog plana s rokovima za postupanje svakog tijela;

                  (h)

                  određivanje mjera koje svako tijelo treba poduzeti, zajednički i pojedinačno;

                  (i)

                  razmjenu prikupljenih informacija i izvješćivanje o ishodu pojedinačnih poduzetih mjera; i

                  (j)

                  ostala pitanja specifična za predmet.

            4.   Ako tijelo podnositelj zahtjeva i tijelo primatelj zahtjeva odluče provesti zajedničku istragu ili izravni nadzor, oni poduzimaju sljedeće:

                  (a)

                  usuglašavaju postupke provođenja i zaključenja istrage ili izravnog nadzora;

                  (b)

                  kontinuirano razgovaraju o koordiniranju postupka prikupljanja informacija i utvrđivanja činjeničnog stanja;

                  (c)

                  blisko surađuju pri provođenju zajedničke istrage ili zajedničkog izravnog nadzora;

                  (d)

                  pružaju uzajamnu pomoć u pogledu naknadnog postupka izvršavanja mjera u mjeri koja je zakonski dopuštena, uključujući koordiniranje postupka ili drugih mjera izvršenja (upravne, građanske ili kaznene) koje se odnose na ishod zajedničke istrage ili zajedničkog izravnog nadzora ili, prema potrebi, mogućnosti nagodbe.

                  (e)

                  utvrđuju posebne pravne odredbe kojima se uređuje predmet zajedničke istrage ili izravnog nadzora;

                  (f)

                  prema potrebi razmatraju barem sljedeće:

                              (1)

                              izradu zajedničkog akcijskog plana uz navođenje, među ostalim, sadržaja, prirode i rokova za mjere koje treba poduzeti, uključujući faze i raspodjelu odgovornosti za rezultate rada i uzimajući u obzir prioritete svakog nadležnog tijela;

                              (2)

                              utvrđivanje i procjenu pravnih i drugih ograničenja i razlika u postupcima istrage ili mjera izvršenja ili u bilo kojem drugom postupku, uključujući prava osobe nad kojom se provodi istraga;

                              (3)

                              utvrđivanje i procjenu posebnih zakonskih odredaba o pravu na imunitet koje bi mogle utjecati na istražni postupak i provedbene mjere, uključujući imunitet od samooptuživanja;

                              (4)

                              strategiju nastupanja u javnosti i medijima; i

                              (5)

                              namjenu razmijenjenih informacija.

            Članak 9.
      Postupci za pomoć u ubiranju novčanih sankcija
      1.   Tijelo podnositelj zahtjeva i tijelo primatelj zahtjeva savjetuju se o najučinkovitijem načinu izvršenja zahtjeva za pomoć u ubiranju novčanih sankcija kada se on podnosi u skladu s člankom 25. stavkom 6. Uredbe (EU) br. 596/2014. Tijela u obzir uzimaju mjere koje je tijelo podnositelj zahtjeva već poduzelo u svojoj nadležnosti i nacionalni okvir za ubiranje sankcija tijela primatelja zahtjeva.
      2.   Tijelo primatelj zahtjeva pruža pomoć ili stavlja na raspolaganje informacije koji su zatraženi za potrebe ovog članka u skladu s mjerodavnim nacionalnim zakonodavstvom. Kada zatraženu pomoć može pružiti drugo relevantno tijelo države članice tijela primatelja zahtjeva ili mu mogu biti dostupne tražene informacije, tijelo primatelj zahtjeva tijelu podnositelja zahtjeva nudi dostavu potrebnih informacija za uspostavu izravnog kontakta između tijela podnositelja zahtjeva i drugog tijela od kojeg se mogu dobiti zatražene informacije, u skladu s nacionalnim pravom.
      Članak 10.
      Nezatražena razmjena informacija
      1.   Za potrebe prenošenja nezatraženih informacija u skladu s člankom 16. stavkom 4. i člankom 25. stavkom 5. Uredbe (EU) br. 596/2014 ili ako nadležno tijelo raspolaže informacijama koje smatra potencijalno korisnim drugom nadležnom tijelu u svrhu obavljanja njegovih dužnosti u skladu s Uredbom (EU) br. 596/2014 ono te informacije dostavlja u pisanom obliku poštom, telefaksom ili sigurnim elektroničkim sredstvima kontaktnoj točki nadležnog tijela određenoj u skladu s člankom 2.
      2.   Ako nadležno tijelo koje dostavlja informacije smatra da bi te informacije trebalo hitno dostaviti, ono ih može drugom tijelu dostaviti usmeno pod uvjetom da ih naknadno dostavi u pisanom obliku bez nepotrebnog odlaganja.
      3.   Nadležno tijelo koje nezatraženo dostavlja informacije upotrebljava obrazac iz Priloga IV. i posebno naglašava pitanja u vezi s povjerljivošću informacija.
      Članak 11.
      Ograničenja i dopuštena upotreba informacija
      1.   Svaki zahtjev za pomoć, odgovor na zahtjev za pomoć ili dostava nezatraženih informacija tijela podnositelja zahtjeva i tijela primatelja zahtjeva u skladu s obrascima iz Priloga trebaju sadržavati odgovarajuće upozorenje o povjerljivosti.
      2.   Ako tijelo primatelj zahtjeva za potrebe izvršavanja zahtjeva mora objaviti činjenicu da je tijelo podnositelj zahtjeva podnijelo zahtjev, tijelo primatelj zahtjeva to objavljuje tek nakon što je s tijelom podnositeljem zahtjeva raspravilo o prirodi i mjeri te objave i za nju dobilo suglasnost tijela podnositelja zahtjeva. Ako tijelo podnositelj zahtjeva ne da svoju suglasnost za tu objavu, tijelo primatelj zahtjeva ne poduzima radnje na temelju zahtjeva te tijelo podnositelj zahtjeva svoj zahtjev može povući ili obustaviti dok ne bude moglo dati suglasnost za objavu.
      3.   Informacije dostavljene u skladu s člankom 10. upotrebljavat će se isključivo u svrhu omogućivanja poštovanja ili provođenja odredbi Uredbe (EU) br. 596/2014, uključujući, ali ne ograničavajući se na, pokretanje kaznenog, upravnog, građanskog ili disciplinskog postupka koji proizlazi iz kršenja odredbi te uredbe, njegovo provođenje ili pomaganje u njegovu provođenju.
      Članak 12.
      Stupanje na snagu i primjena
      Ova Uredba stupa na snagu sljedećeg dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 26. veljače 2018.

               Za Komisiju

               Predsjednik

            Jean-Claude JUNCKER

         (1)  SL L 173, 12.6.2014., str. 1.

         (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.)

         PRILOG I.
         Tekst slike

            Obrazac za zahtjev za pomoć
            Zahtjev za pomoć
            Referentni broj:
            Datum:
            Prilozi: [Navesti broj priloženih dokumenata/popratnih dokumenata]
            Opće informacije
            POŠILJATELJ:
            Država članica:
            Tijelo podnositelj zahtjeva:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292 ili osobe koja je određena kao kontaktna točka za ovaj zahtjev i imenovana u nastavku]
            Ime:
            Telefon:
            Adresa e-pošte:
            PRIMATELJ:
            Država članica:
            Tijelo primatelj zahtjeva:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292]
            Ime:
            Telefon:
            Adresa e-pošte:
            Poštovani/Poštovana [unijeti odgovarajuće ime],
            u skladu s člankom 3. Provedbene uredbe Komisije (EU) 2018/292, molimo za Vašu pomoć u vezi s pitanjima podrobno opisanima u nastavku.
            Molimo da se navedena pomoć pruži do [navesti indikativni datum odgovora, a u slučaju hitnog zahtjeva navesti rok za dostavu informacija] ili, ako to nije moguće, informaciju o tome kada očekujete da biste nam mogli pružiti traženu pomoć.

         Tekst slike

            Vrsta zahtjeva za pomoć
            Označiti odgovarajuće okvire
            1. Dostavljanje informacija
            2. Uzimanje izjave
            3. Pokretanje istrage
            4. Izravni nadzor
            5. Ubiranje novčanih sankcija
            6. Druga vrsta pomoći
            (npr. zamrzavanje ili oduzimanje imovine, odobravanje druge upotrebe ili daljnjeg objavljivanja …)
            Razlozi za zahtjev za pomoć
            [Navesti odredbu ili odredbe sektorskog zakonodavstva na temelju kojih je to pitanje u nadležnosti tijela podnositelja zahtjeva]
            Zahtjev se odnosi na pomoć u pogledu
            [Opisati predmet zahtjeva, navesti svrhu za koju je potrebna pomoć, činjenice koje se odnose na istragu koje čine kontekst zahtjeva te objašnjenje korisnosti za obavljanje dužnosti]
            U vezi s
            [Ako je primjenjivo, navesti podatke o prethodnom zahtjevu kako bi ga se moglo identificirati]
            1. Dostavljanje informacija
            (a) Navesti detaljan opis specifičnih zatraženih informacija i razlog zašto će one biti od pomoći te, ako postoji, popis osoba za koje se smatra da imaju zatražene informacije ili mjesta na kojima se te informacije mogu dobiti.

         Tekst slike

            (b) Ako se zahtjev odnosi na informacije o transakciji ili nalogu za određeni financijski instrument, navesti sljedeće informacije.
            Identifikacijska oznaka proizvoda:
            [Navesti precizan opis financijskog instrumenta, uključujući sve primjenjive standardne identifikacijske oznake npr. oznaku ISIN ili oznaku AII]
            Identifikacijska oznaka osobe:
            [Navesti identifikacijske podatke o osobi povezanoj s transakcijom ili nalogom, uključujući osobu koja trguje financijskim instrumentom ili u čije ime se trgovanje smatra obavljenim i sve primjenjive identifikacijske oznake, npr. oznaku LEI ili identifikacijsku oznaku klijenta na temelju Uredbe (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012]
            Datumi:
            [Navesti datume između kojih su obavljene transakcije ili izvršeni nalozi za te financijske instrumente, uz obrazloženje važnosti cijeloga razdoblja ako je riječ o duljim vremenskim razdobljima]
            (c) Ako se zahtjev odnosi na informacije o poslovanju ili djelatnostima osobe, navesti što preciznije informacije radi identifikacije te osobe.
            (d) Ako su zatražene informacije posebno osjetljive, navesti naznaku osjetljivosti informacija sadržanih u zahtjevu te sve posebne mjere opreza koje je potrebno poduzeti pri prikupljanju informacija u svrhu istrage.
            (e) Navesti dodatne informacije.
            [Navesti je li tijelo podnositelj zahtjeva bilo ili će biti u kontaktu s bilo kojim drugim tijelom ili agencijom za provedbu zakona u državi članici tijela primatelja zahtjeva u vezi s predmetom zahtjeva ili s bilo kojim drugim tijelom za koje tijelo podnositelj zahtjeva zna da se aktivno zanima za predmet zahtjeva]
            (f) Ako je zahtjev hitan i ako su utvrđeni rokovi, navesti potpuno obrazloženje hitnosti zahtjeva i rokova koje je tijelo podnositelj zahtjeva utvrdilo za slanje informacija.

         Tekst slike

            2. Uzimanje izjave
            Navesti:
            (a) Priroda tražene izjave:
            [Navesti moguće preferencije u pogledu prirode tražene izjave, npr. potvrda ili druge pravne upute; na dobrovoljnoj ili obveznoj osnovi, ako je primjenjivo]
            (b) Potreba i svrha uzimanja izjave:
            (c) Ime i prezime osobe ili osoba od kojih se izjava uzima:
            [Navesti podatke o osobama od kojih se izjava uzima, uključujući ako je relevantno funkciju te osobe i poduzeće, kako bi se tijelu primatelju zahtjeva omogućilo da počne organizirati uzimanje izjave uključujući, ako je primjenjivo, slanje službenog poziva za davanje izjave]
            (d) Detaljan opis zatraženih informacija, uključujući preliminarni popis pitanja (ako je na raspolaganju u vrijeme podnošenja zahtjeva).
            (e) Sve dodatne potencijalno korisne informacije:
            [Navesti traži li osoblje tijela podnositelja zahtjeva da sudjeluje u uzimanju izjave, prema potrebi podatke o službenicima tijela podnositelja zahtjeva koji u tome sudjeluju, opis pravnih i postupovnih zahtjeva koji moraju biti ispunjeni kako bi se osigurala da će korištenje izjava danih u razgovoru biti dopušteno u jurisdikciji tijela podnositelja zahtjeva]
            3. Pokretanje istrage ili zajedničke istrage
            Ako se zahtjev odnosi na pokretanje istrage u ime tijela podnositelja zahtjeva, navesti informacije na temelju kojih će tijelo primatelj zahtjeva moći procijeniti je li zainteresirano za zajedničku istragu, uključujući i prijedlog tijela podnositelja zahtjeva za pokretanje istrage, njegovo obrazloženje i predviđene koristi za tijelo primatelja zahtjeva.
            [Uključujući sve relevantne informacije koje traži tijelo primatelj zahtjeva kako bi moglo pružiti potrebnu pomoć pokretanjem istrage ili zajedničke istrage, prema potrebi]

         Tekst slike

            4. Pokretanje izravnog nadzora ili zajedničkog nadzora
            Ako se zahtjev odnosi na pokretanje izravnog nadzora u ime tijela podnositelja zahtjeva, navesti informacije na temelju kojih će tijelo primatelj zahtjeva moći procijeniti je li zainteresirano za zajednički izravan nadzor, uključujući i prijedlog tijela podnositelja zahtjeva za nadzor, njegovo obrazloženje i predviđene koristi za tijelo primatelja zahtjeva.
            [Uključujući sve relevantne informacije koje su tijelu primatelju zahtjeva potrebne kako bi moglo pružiti potrebnu pomoć pokretanjem izravnog nadzora ili zajedničkog nadzora, prema potrebi]
            Informacije obuhvaćene ovim zahtjevom povjerljive su u skladu s člankom 11. Provedbene uredbe Komisije (EU) 2018/292 i člankom 27. Uredbe (EU) br. 596/2014. U pogledu svih osobnih podataka uključenih u ovaj zahtjev postupa se u skladu sa zahtjevima iz članka 28. Uredbe (EU) br. 596/2014.
            Kontakt za sva pitanja koja možete imati u vezu s bilo kojim aspektom ovog zahtjeva jest [unijeti relevantno ime osobe za kontakt i podatke za kontakt: telefon, e-pošta]
            S poštovanjem
            [Ime i potpis]

         PRILOG II.
         Tekst slike

            Obrazac potvrde o primitku zahtjeva za pomoć
            Potvrda o primitku zahtjeva za pomoć
            Referentni broj:
            Datum:
            POŠILJATELJ:
            Država članica:
            Tijelo primatelj zahtjeva:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292 ili osobe koja je određena kao kontaktna točka za ovaj zahtjev i imenovana u nastavku]
            Ime:
            Telefon:
            Adresa e-pošte:
            PRIMATELJ:
            Država članica:
            Tijelo podnositelj zahtjeva:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292 osim ako tijelo podnositelj zahtjeva zatraži drugačije]
            Ime:
            Telefon:
            Adresa e-pošte:
            Poštovani/Poštovana [unijeti odgovarajuće ime],
            u skladu s člankom 4. Provedbene uredbe Komisije (EU) 2018/292 potvrđujemo primitak Vašeg zahtjeva za pomoć s referentnim brojem [navesti referentni broj zahtjeva] od [unijeti datum].
            Osoba/osobe u [navesti ime tijela primatelja zahtjeva] nadležna/nadležne za Vaš zahtjev jest/jesu [unijeti ime osobe, telefon, adresu e-pošte].
            Predviđeni datum odgovora:
            S poštovanjem
            [Ime i potpis]

         PRILOG III.
         Tekst slike

            Obrazac odgovora na zahtjev za pomoć
            Odgovor na zahtjev za pomoć
            Referentni broj:
            Datum:
            Prilozi: [Navesti broj priloženih dokumenata/popratnih dokumenata]
            Opće informacije
            POŠILJATELJ:
            Država članica:
            Tijelo primatelj zahtjeva:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292 ili osobe koja je određena kao kontaktna točka za ovaj zahtjev i imenovana u nastavku]
            Ime:
            Telefon:
            Adresa e-pošte:
            PRIMATELJ:
            Država članica:
            Tijelo podnositelj zahtjeva:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292 osim ako tijelo podnositelj zahtjeva zatraži drugačije]
            Ime:
            Telefon:
            Adresa e-pošte:
            Poštovani/Poštovana [unijeti odgovarajuće ime],
            u skladu s člankom 5. Provedbene uredbe Komisije (EU) 2018/292 obradili smo Vaš zahtjev od [dd.mm.gggg.] s referentnim brojem [navesti referentni broj zahtjeva].
            Prikupljene informacije
            [Prikupljene informacije navesti ovdje ili objasniti kako će biti dostavljene]

         Tekst slike

            Dostavljene informacije su povjerljive i dostavljene su [navesti ime tijela podnositelja zahtjeva] u skladu s [navesti odredbu primjenjivog sektorskog zakonodavstva] i na temelju činjenice da je povjerljivost informacija predviđena u skladu s člankom 11. Provedbene uredbe Komisije (EU) 2018/292 i člankom 27. Uredbe (EU) br. 596/2014.
            [Navesti ime tijela podnositelja zahtjeva] postupa u skladu s člankom 11. Provedbene uredbe Komisije (EU) 2018/292 u pogledu dopuštene upotrebe tih informacija i člankom 28. Uredbe (EU) br. 596/2014 u pogledu obrade i prijenosa osobnih podataka.
            Ako [navesti ime tijela podnositelja zahtjeva] namjerava upotrebiti ili objaviti informacije dostavljene u ovom odgovoru za potrebe različite od onih navedenih u zahtjevu, ali koje su obuhvaćene područjem primjene Uredbe (EU) br. 596/2014, [navesti ime tijela podnositelja zahtjeva] obavješćuje [navesti ime tijela primatelja zahtjeva] koje se u roku od deset radnih dana može usprotiviti toj upotrebi ili objavi na temelju razloga iz članka 25. stavka 2. Uredbe (EU) br. 596/2014.
            Ako [navesti ime tijela podnositelja zahtjeva] namjerava upotrijebiti ili objaviti informacije dostavljene u ovom odgovoru za potrebe izvan područja primjene Uredbe (EU) br. 596/2014, obavješćuje [navesti ime tijela primatelja zahtjeva] i, osim ako se primjenjuje iznimka iz članka 27. stavka 3. Uredbe (EU) br. 596/2014, dobiva prethodnu suglasnost [navesti ime tijela primatelja zahtjeva]. Ako [navesti ime tijela podnositelja zahtjeva] daje suglasnost za takvu upotrebu ili objavu informacija, može postaviti određene uvjete za to.
            S poštovanjem
            [Ime i potpis]

         PRILOG IV.
         Tekst slike

            Obrazac za pružanje nezatražene pomoći
            Nezatražena pomoć
            Referentni broj:
            Datum:
            Prilozi: [Navesti broj priloženih dokumenata/popratnih dokumenata]
            Opće informacije
            POŠILJATELJ:
            Država članica:
            Tijelo pošiljatelj:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292]
            Ime:
            Telefon:
            Adresa e-pošte:
            PRIMATELJ:
            Država članica:
            Tijelo primatelj:
            Adresa sjedišta:
            [Unijeti podatke za kontakt kontaktne točke određene na temelju članka 2. Provedbene uredbe Komisije (EU) 2018/292]
            Ime:
            Telefon:
            Adresa e-pošte:
            Poštovani/Poštovana [unijeti odgovarajuće ime],
            u skladu s člankom 10. Provedbene uredbe Komisije (EU) 2018/292, dostavljamo Vam sljedeće informacije za koje smatramo da Vam mogu pomoći u obavljanju vaših dužnosti.
            Dostavljene informacije
            [Navesti pojedinosti o informacijama, uključujući relevantan opis svih priloženih popratnih dokumenata ili materijala]

         Tekst slike

            Dostavljene informacije su povjerljive i dostavljene su [navesti ime nadležnog tijela primatelja nezatraženih informacija] u skladu s člankom 25. Uredbe (EU) br. 596/2014 i na temelju činjenice da je povjerljivost informacija predviđena u skladu s člankom 11. Provedbene uredbe Komisije (EU) 2018/292 i člankom 27. Uredbe (EU) br. 596/2014.
            [Navesti ime nadležnog tijela primatelja nezatraženih informacija] postupa u skladu s člankom 11. Provedbene uredbe Komisije (EU) 2018/292 u pogledu dopuštene upotrebe tih informacija i člankom 28. Uredbe (EU) br. 596/2014 u pogledu obrade i prijenosa osobnih podataka.
            Ako [navesti ime nadležnog tijela primatelja nezatraženih informacija] namjerava upotrijebiti ili objaviti primljene informacije za potrebe različite od onih navedenih u članku 11. stavku 3. Provedbene uredbe Komisije (EU) 2018/292, obavješćuje [navesti ime nadležnog tijela koje dostavlja nezatražene informacije] i osim ako se primjenjuje iznimka iz članka 27. stavka 3. Uredbe (EU) br. 596/2014 dobiva prethodnu suglasnost [navesti ime nadležnog tijela koje dostavlja nezatražene informacije]. Ako [navesti ime nadležnog tijela koje dostavlja nezatražene informacije] daje suglasnost za takvu upotrebu ili objavu informacija, može postaviti određene uvjete za to.
            S poštovanjem
            [Ime i potpis]


title: Provedbena uredba Komisije (EU) 2018/287 оd 15. veljače 2018. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Salchichón de Vic”/„Llonganissa de Vic” (ZOZP))

text:
               27.2.2018

               HR

               Službeni list Europske unije

               L 55/17

         PROVEDBENA UREDBA KOMISIJE (EU) 2018/287
   оd 15. veljače 2018.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Salchichón de Vic”/„Llonganissa de Vic” (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Španjolske za odobrenje izmjene specifikacije za zaštićenu oznaku zemljopisnog podrijetla „Salchichón de Vic”/„Llonganissa de Vic”, registriranu u skladu s Uredbom Komisije (EZ) br. 2601/2001 (2).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (3).

               (3)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Salchichón de Vic”/„Llonganissa de Vic” (ZOZP).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. veljače 2018.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  Uredba Komisije (EZ) br. 2601/2001 od 28. prosinca 2001. o dopuni Priloga Uredbi (EZ) br. 2400/96 o upisu određenih naziva u Registar zaštićenih oznaka izvornosti i zaštićenih oznaka zemljopisnog podrijetla kako je predviđeno u Uredbi Vijeća (EEZ) br. 2081/92 o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (SL L 345, 29.12.2001., str. 47.).

      (3)  SL C 368, 28.10.2017., str. 10.


title: Provedbena uredba Komisije (EU) 2018/296 оd 27. veljače 2018. o neodobravanju ekstrakta aktivne tvari Reynoutria sachalinensis u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP. )

text:
               28.2.2018

               HR

               Službeni list Europske unije

               L 56/31

         PROVEDBENA UREDBA KOMISIJE (EU) 2018/296
   оd 27. veljače 2018.
   o neodobravanju ekstrakta aktivne tvari Reynoutria sachalinensis u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
   budući da:

               (1)

               U skladu s člankom 7. stavkom 1. Uredbe (EZ) br. 1107/2009 Ujedinjena Kraljevina je 3. studenoga 2011. od trgovačkog društva Marrone Bio innovations primila zahtjev za odobrenje ekstrakta aktivne tvari Reynoutria sachalinensis.

               (2)

               U skladu s člankom 9. stavkom 3. te uredbe država članica izvjestiteljica 21. ožujka 2012. obavijestila je podnositelja zahtjeva i ostale države članice o prihvatljivosti zahtjeva, a 11. svibnja 2012. o tome je obavijestila Komisiju i Europsku agenciju za sigurnost hrane („Agencija”).

               (3)

               U skladu s odredbama članka 11. stavaka 2. i 3. te uredbe, za uporabu te aktivne tvari koju je predložio podnositelj zahtjeva procijenjeni su učinci na zdravlje ljudi i životinja te na okoliš. Država članica izvjestiteljica 22. srpnja 2014. dostavila je Komisiji i Agenciji nacrt izvještaja o procjeni.

               (4)

               Agencija je postupila u skladu s člankom 12. stavkom 1. Uredbe (EZ) br. 1107/2009. U skladu s člankom 12. stavkom 3. te uredbe zatražila je da podnositelj zahtjeva državama članicama, Komisiji i Agenciji dostavi dodatne informacije. Procjena dodatnih informacija koju je obavila država članica izvjestiteljica dostavljena je Agenciji u obliku ažuriranog nacrta izvještaja o procjeni.

               (5)

               Nacrt izvještaja o procjeni pregledale su države članice i Agencija. Agencija je 31. kolovoza 2015. Komisiji dostavila svoj zaključak o procjeni rizika za ekstrakt (2) aktivne tvari Reynoutria sachalinensis.

               (6)

               U dopisu od 16. listopada 2017. društvo Marrone Bio innovations povuklo je zahtjev za odobrenje ekstrakta Reynoutria sachalinensis. S obzirom na povlačenje zahtjeva, na temelju članka 13. stavka 2. Uredbe (EZ) br. 1107/2009 ekstrakt Reynoutria sachalinensis ne bi trebalo odobriti.

               (7)

               Ovom se Uredbom ne dovodi u pitanje ponovno podnošenje zahtjeva za ekstrakt Reynoutria sachalinensis na temelju članka 7. Uredbe (EZ) br. 1107/2009.

               (8)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Neodobrenje aktivne tvari
   Ekstrakt aktivne tvari Reynoutria sachalinensis ne odobrava se.
   Članak 2.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 27. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  EFSA, 2015. Zaključak o stručnom pregledu procjene rizika od pesticida s ekstraktom aktivne tvari Reynoutria sachalinensis. EFSA Journal 2015.; 13(9):4221, 73 str. Dostupno na: www.efsa.europa.eu/efsajournal.